google/wiki40b huggingface dataset:
Μπέτυ Λιβανού

Βιογραφία

Σπούδασε υποκριτική στο Θέατρο Τέχνης Κάρολου Κουν. Έχει συμμετάσχει σε πολλές ελληνικές ταινίες, τηλεοπτικές σειρές και θεατρικές παραστάσεις. Το 2010 δημιούργησε τη θεατρική ομάδα Παιανίας-Γλυκών Νερών «Εν Λευκώ» και δίνουν παραστάσεις, πολλές από τις οποίες για φιλανθρωπικούς σκοπούς.

Προσωπική ζωή

Παντρεύτηκε τον σκηνοθέτη Γιώργο Πανουσόπουλο και απέκτησε δύο κόρες, τη Δέσποινα και τη Μαργαρίτα Πανουσοπούλου. Σήμερα ζει και ασχολείται με το κτήμα της στην Παιανία.
Γεώργιος Σταθάτος

Νεανικά χρόνια

Καταγόταν από το χωριό Κόμαρα Έβρου. Ολοκλήρωσε τη δευτεροβάθμια εκπαίδευση στην Αδριανούπολη και στη συνεχεία έκανε σπουδές στη Στρατιωτική Σχολή Ευελπίδων. Ως αξιωματικός τάχθηκε με το Βενιζέλο και για το λόγο αυτό αποτάχθηκε μαζί με άλλους βενιζελικούς αξιωματικούς, το 1935. Έφτασε στο βαθμό του Αντισυνταγματάρχη.

Στην Κατοχή

Πολέμησε στον Πόλεμο του 1940 και αργότερα στην Εθνική Αντίσταση όπου συνεργάστηκε και με τον ΕΛΑΣ στην προσπάθεια για από κοινού συγκρότηση αντιστασιακών οργανώσεων. Στα μέσα του 1943 καταδικάστηκε από ανταρτοδικείο του ΕΛΑΣ με τεκμήριο γράμμα του ιδίου στο οποίο ζητούσε ενίσχυση από το στρατηγείο Μέσης Ανατολής για την δημιουργία αντικομμουνιστικού αντάρτικου. Το ανταρτοδικείο τον καταδίκασε σε θάνατο με αναστολή και αφέθηκε ελεύθερος ύστερα και από προτροπή του Καπετάνιου Οδυσσέα. Έπειτα από αναφορές ότι καταφέρεται κρυφά εναντίον του ΕΛΑΣ τον Δεκέμβριο του 1943 τμήμα του ΕΛΑΣ με εντολή του καπετάν Οδυσσέα τον εκτέλεσαν, μαζί με τον Πορτοκαλίδη και άλλους 9, έπειτα από βασανιστήρια. Τα κεφάλια τους εκτέθηκαν μάλιστα σε δημόσια θέα. Για αυτή την πράξη ο καπετάν Οδυσσέας εκτελέστηκε στις 27 Φλεβάρη 1944 μετά από δίκη από τον ίδιο τον ΕΛΑΣ.

Υστεροφημία

Η προτομή του είναι τοποθετημένη σήμερα σε κεντρικό δρόμο της Ορεστιάδας και αναγράφεται ότι δολοφονήθηκε.

Απολογισμός

Ο Βαγγέλης Κασάπης (Κρίτων) πολιτικός αντίπαλος του καπετάνιου Οδυσσέα και πρόεδρος του ανταρτοδικείου που τον καταδίκασε σε θάνατο, καταλογίζει ευθύνες στο ότι ο Σταθάτος ξεγελάστηκε από παράγοντες του Ελληνικού προξενείου καθώς και στα θανάσιμα λάθη του καπετάνιου Οδυσσέα.
Πακιστανικές βουλευτικές εκλογές (2013)

Βουλευτικές εκλογές διεξήχθησαν στο Πακιστάν στις 11 Μαΐου 2013 προκειμένου να εκλεγούν τα μέλη της 14ης Εθνικής Συνέλευσης . Στις εκλογές αυτές έγινε η πρώτη ειρηνική μεταβίβαση της προεδρίας έπειτα από τη λήξη πενταετούς θητείας από δημοκρατικά εκλεγμένο πρόεδρο.
Τουρκική Ριβιέρα

Ως Τουρκική Ριβιέρα ή Τιρκουάζ Ακτή ονομάζονται τα παράλια στα νοτιοδυτικά της Τουρκίας τα οποία ξεκινούν από το Τσεσμέ στον βορρά και καταλήγουν μέχρι και στο τέλος του Κόλπου της Αττάλειας στα μεσογειακά παράλια της χώρας. Η Τουρκική Ριβιέρα αποτελεί τον έναν απ' τους δύο κύριους πυλώνες της τουριστικής βιομηχανίας της Τουρκίας, με τον άλλον να είναι η Κωνσταντινούπολη.
Εκεί βρίσκονται μάλλον τα καλύτερα και περισσότερα παραθαλάσσια θέρετρα της χώρας και παράλληλα πολλοί χώροι αρχαιολογικής σημασίας, όπως η Έφεσσος, η αρχαία Αλικαρνασσός και άλλα. Είναι δημοφιλές για τους τουρίστες να επισκέπτονται τα παράλια μέσω κρουαζιέρας, περνώντας έτσι απ' όλους τους προορισμούς.
Πιερ Γκαβινιές

Βιογραφικά στοιχεία

Γιος κατασκευαστή νυκτών οργάνων, ο Γκαβινιές γεννήθηκε στο Μπορντό, αλλά εγκαταστάθηκε στο Παρίσι μαζί με τον πατέρα του, το 1734. Σε ηλικία 13 ετών έκανε το ντεμπούτο του στα περίφημα «Πνευματικά Κοντσέρτα» (Concert Spirituel), στο Παλάτι του Κεραμεικού (Les Tuileries) παίζοντας μια σονάτα του Ζ. Μ. Λεκλέρ (Jean-Marie Leclair) για δύο βιολιά.  Γύρω στο 1753, τού επιβλήθηκε ποινή φυλάκισης, επειδή διατηρούσε σχέσεις με μια κόμισσα. 
Το 1762 έφτασε στο απόγειο της καριέρας του· ο διάσημος βιολονίστας Τ. Μ. Βιότι (Giovanni Battista Viotti) τον περιέγραψε ως, τον Ταρτίνι της Γαλλίας, μοναδική φιλοφρόνηση. Πολλοί, σημαντικοί βιολονίστες του καιρού του αφιέρωσαν έργα σ’ αυτόν. Ο βιολοντσελίστας Μ. Μπερτό ( Martin Berteau) ονόμασε μια από τις σονάτες του, La Gavinies. Πρωτοποριακό έργο του είναι τα Είκοσι τέσσερα Πρωϊνά, που δημοσιεύθηκαν το 1794, μια συλλογή από σπουδές για το βιολί οι οποίες περιλαμβάνουν εξαιρετικά περίπλοκα περάσματα με κύριο στόχο την απόκτηση ευχέρειας στο δοξάρι. Η δυσκολία των σπουδών αυτών, θεωρείται ότι, δεν ξεπεράστηκε παρά μόνον από τις σπουδές του Παγκανίνι. Το 1795, έγινε ο πρώτος καθηγητής βιολιού στο Ωδείο του Παρισιού. 
Στο τέλος της καριέρας του, παρέμεινε στο Παρίσι, αλλά σπάνια εμφανιζόταν σε ρεσιτάλ. Εξακολούθησε να εργάζεται ως μουσικός στο Θέατρο Λουβουά (Théâtre de la Rue de Louvois) κατά τη δεκαετία του 1790, πιθανόν, λόγω του γεγονότος ότι δεν συνταξιοδοτήθηκε μετά τη Γαλλική Επανάσταση.  Ο Γκαβινιές έμεινε εργένης, αλλά είχε πολλούς φίλους και θαυμαστές. Υπήρξε φίλος του Ζαν-Ζακ Ρουσσώ και άλλων Γάλλων διανοουμένων της εποχής. Ήταν ένας γενναιόδωρος άνθρωπος, αποδεχόμενος οικονομικά δυσπραγείς μαθητές, δίνοντάς τους, περιστασιακά, δωρεάν μαθήματα ή, ακόμη, προσφέροντάς τους οικονομική στήριξη παρόλο που δεν ήταν ιδιαίτερα εύπορος. Η κληρονομιά του συνίστατο, κυρίως, σε ανέκδοτα χειρόγραφα και μουσικά όργανα.

Τεχνική

Ο Γκαβινιές ήταν φημισμένος στην εποχή του για τις αυτοσχεδιαστικές ικανότητες, την prima vista και, βέβαια, την εξαιρετική τεχνική του.  Επίσης, ήταν εξαιρετικά εκφραστικός (στοιχείο που κληρονόμησε από τον Λεκλέρ) και είχε ιδιαίτερες ικανότητες στη χρήση του δοξαριού, κάτι που φαίνεται στα δύσκολα μελωδικά περάσματα.  Στις συνθέσεις του, εκμεταλλεύεται ολόκληρη την έκταση του βιολιού, ιδιαίτερα στις σπουδές του, όπου καλλιεργείται έντονα η ευκινησία του αριστερού χεριού. Υπήρξε, επίσης, καλός δάσκαλος, ικανός να μεταφέρει με επιτυχία αυτή τη σπουδαία τεχνική στους μαθητές του.

Mουσικολογικά στοιχεία

Ο Γκαβινιές ήταν, κυρίως, γνωστός ως ερμηνευτής, διάδοχος του Λεκλέρ στην κορυφή της γαλλικής σχολής βιολιού.  Περιλαμβάνεται μεταξύ των μεγαλύτερων βιολονιστών της ιστορίας, σύμφωνα με τον Φ. Φαγιόλ (François Fayolle) στο έργο του, Σημειώσεις πάνω στους Κορέλι, Ταρτίνι, Γκαβινιές, Πουνιάνι και Βιότι (Παρίσι, 1810). Ο Γκαβινιές δέχεται στοιχεία από την ιταλική τεχνική και εκείνη των Κρόιτσερ και Ροντέ.
Φραγκίσκος ντε Βιτόρια

Βιογραφία

Ο Φραγκίσκος ντε Βιτόρια γεννήθηκε το 1488 στη Βιτόρια της Ισπανίας εξ ου και το προσωνύμιό του. Έγινε δομινικανός και σπούδασε στο Πανεπιστήμιο του Παρισιού όπου και ανέλαβε αργότερα καθηγητής. Το 1523, μετά από 16 χρόνια παραμονής του εκεί, επέστρεψε στην Ισπανία και ανέλαβε να διδάξει στο Βαγιαδολίδ, όπου έδρευε η Διοίκηση των Αποικιών. Εκεί πρωτοασχολήθηκε με το θέμα της αποικιοκρατικής ηθικής. Τρία χρόνια αργότερα εκλέχθηκε από τους ενθουσιασμένους μαθητές του για την πανεπιστημιακή έδρα της θεολογίας στη Σαλαμάνκα. Από τη νέα θέση αυτή ο Βιτόρια άρχισε ν' ασκεί κριτική και να καυτηριάζει τον πόλεμο που είχε μόλις ξεσπάσει μεταξύ Ισπανίας και Γαλλίας, υποστηρίζοντας πως κατάληξή της σύρραξης αυτής θα είναι η κατάρρευση του Χριστιανισμού, ελέγχοντας ταυτόχρονα και τον κλήρο για πλημμελή κοινωνική δράση.
Την εποχή εκείνη ο ιστοριογράφος Σεπουλβέντα (Sepulventa), υποστήριζε πως είναι δίκαιος ο πόλεμος των Ισπανών εναντίον των ιθαγενών ινδιάνων της Αμερικής επειδή αρνούνταν να ασπαστούν τη χριστιανική θρησκεία και ότι πρόκειται για λαό κατώτερης φύσης. Ο Βιτόρια αμφισβήτησε έντονα το δίκαιο αυτό, που ως μοναχός δεν μπορούσε να αποδώσει δίκαιο σ' αυτόν όποια και αν ήταν η πρόφαση έστω και κατά ειδωλολατρών. Στην αρχή αμφισβήτησε το δικαίωμα του Πάπα να προσφέρει σε ηγεμόνες κυριαρχία σε ιθαγενείς πρωτόγονους που δεν πίστευαν σ΄ αυτόν, αποδεχόμενος όμως μόνο την καθαρά ιεραποστολική δράση προς αυτούς.
Επ΄ αυτών ο Βιτόρια έκανε πολλές ομιλίες και συνέγραψε μελέτες τις οποίες αργότερα μετά τον θάνατό του εξέδωσαν οι μαθητές του, το 1557, με τον τίτλο "Relectiones Theologiae" (Θεολογικές Ανακεφαλαιώσεις).

Οι απόψεις του

Ο Βιτόρια με τις παραπάνω παραδόσεις του αναθέρμανε στη πραγματικότητα τις μελέτες του Θωμά Ακινάτη που ανέπτυξε με ιδιαίτερο ζήλο και πάθος κερδίζοντας τον ενθουσιασμό των μαθητών του με τους οποίους και διατηρούσε άριστες σχέσεις. Γενικά ήταν ενάντιος του επιθετικού πολέμου, όχι όμως κατά του αμυντικού, για την αποκατάσταση αδικίας. Χαρακτηριστικό πάντως ήταν ότι οι κριτικές του απευθύνονταν προς τους ηγεμόνες της εποχής του, συνιστώντας τους μετριοπάθεια, αναγνώριση δικαιωμάτων των πολιτών και προκαλώντας τους να συνειδητοποιούν τις ευθύνες τους. Η δε φήμη του σε τέτοια θέματα ήταν πολύ μεγάλη αν ληφθεί υπόψη ότι τακτικά οι Βασιλείς της Ισπανίας τον συμβουλεύονταν σε διάφορα ζητήματα. Μάλιστα λέγεται πως για μια σειρά μαθημάτων που έδωσε για τον γάμο, αφορμή ήταν η αναζήτηση της γνώμης του από την Αυτοκράτειρα, το 1530, για το διαζύγιο του Βασιλιά της Αγγλίας Ερρίκου Η΄. Επίσης και ο Πρίγκιπας Φίλιππος (ο μετέπειτα Βασιλιάς Φίλιππος Β' της Ισπανίας) τον είχε καλέσει επίσημα στη Σύνοδο του Τριδέντου, την οποία δεν αποδέχθηκε προαισθανόμενος τον θάνατό του, που επήλθε στις 12 Αυγούστου του 1546.
Σε χιλιάδες προσδιορίζεται ο αριθμός των φοιτητών και πανεπιστημιακών ακροατών του, εκ των οποίων 24 έγιναν διάδοχοί του πανεπιστημιακοί καθηγητές, τόσο στο Πανεπιστήμιο της Σαλαμάνκα όσο και σε άλλα Πανεπιστήμια. Ο Φραγκίσκος Βιτόρια θεωρείται ένας εκ των δύο "Προδρόμων" και θεμελιωτών του Διεθνούς Δικαίου, και περισσότερο κατά το "Δίκαιο των Εθνών" (Jus Gentium).
Πρωτάθλημα Ελλάδας χειροσφαίρισης ανδρών

ΣΕΓΑΣ - ΟΧΕ

Την εναρκτήρια διοργάνωση εθνικού επιπέδου διεξήγαγε ο Σύνδεσμος Ελληνικών Γυμναστικών Αθλητικών Σωματείων (ΣΕΓΑΣ) το Σεπτέμβριο του 1977 στην Αθήνα, με συμμετοχή 12 ομάδων και νικητή το Φίλιππο Βέροιας. Στην ίδια πόλη διοργανώθηκε το 1978 πρωτάθλημα Κέντρου και στην Κατερίνη το Μάιο η δεύτερη πανελλήνια συνάντηση σωματείων, στην οποία επικράτησε ο Αμύντας Αμυνταίου.
Το 1979 ιδρύθηκε η ΟΧΕ.
Με την υπ’ αριθμών 2155/12.9.1979 απόφαση του Πολυμελούς Πρωτοδικείου Αθηνών αναγνωρίζεται και λειτουργεί η Ομοσπονδία Χειροσφαιρίσεως Ελλάδος (ΟΧΕ) -που περιλαμβάνει στη δύναμη της σωματεία που διαθέτουν αποκλειστικά ή έχουν μεταξύ άλλων τμήμα χειροσφαίρισης- με έδρα την πόλη της Αθήνας.
Η σφραγίδα της Ομοσπονδίας είναι κυκλική, φέρει στην περιφέρεια τον τίτλο «ΟΜΟΣΠΟΝΔΙΑ ΧΕΙΡΟΣΦΑΙΡΙΣΕΩΣ ΕΛΛΑΔΟΣ 1979» και στο κέντρο παράσταση χειροσφαιριστή.
Πρώτος Πρόεδρος της Ομοσπονδίας εκλέγεται ο Μιλτιάδης Μπουφίδης.
Τα ιδρυτικά σωματεία της ΟΧΕ:
Φίλιππος Βέροιας, Ιωνικός ΝΦ, Αρχέλαος Κατερίνης, Άρης Νίκαιας, Εθνικός Κοζάνης, Αθηναϊκός, Αμύντας Αμυνταίου, Τελαμών Σαλαμίνας, Πανελλήνιος, Ζαφειράκης Νάουσας, Μέγας Αλέξανδρος Γιαννιτσών, ΣΑΚΑ, ΑΝΟ Γλυφάδας, ΑΕΕΑ, Άφοβος Αθηνών, ΑΕ Χαλανδρίου, ΓΑΣ Έδεσσας, ΓΕ Ιωαννίνων, ΓΑΣ Λέσβου, Αρίων Μυτιλήνης, Παλλεσβιακός, ΜΕΑΣ Τρίτων, ΑΟ Σερρών.
Το πρώτο πρωτάθλημα διεξήχθη την περίοδο 1979-80 και πρωταθλητής αναδείχθηκε ο Ιωνικός Νέας Φιλαδέλφειας, σύλλογος άλλωστε που έχει κατακτήσει τους περισσότερους τίτλους (10).

Κανονισμοί διεξαγωγής του πρωταθλήματος

Την περίοδο 2018-19, η 4η της Handball Premier, άλλαξαν οι κανόνες πλέι-οφ, οι ομάδες που τερμάτισαν στις θέσεις 1-8 θα λάβουν μέρος στα πλέι-οφ. Στις 2 νίκες κρίνεται η πρόκριση μεταξύ των ομάδων (1-8, 2-7, 3-6, 4-5) στους 4. Εν συνεχεία, οι νικητές των ζευγαριών [(1-8 vs 4-5) & (2-7 & 3-6)], που κρίνεται επίσης στις 2 νίκες, προκρίνονται στον Τελικό Πρωταθλήματος και οι χαμένοι εξ αυτών στον μικρό τελικό για τις θέσεις κατάταξης 3-4. Ο Τελικός Πρωταθλήματος κρίνεται στις 3 νίκες, ενώ ο μικρός τελικός στις 2. Το πλεονέκτημα έδρας το έχει πάντα η ομάδα που έχει τερματίσει υψηλότερα στην κανονική περίοδο του Πρωταθλήματος.
Stearman XA-21

Σχεδιασμός και ανάπτυξη

Το X-100 (ονομάστηκε XA-21 όταν πέρασε στην κατοχή του Στρατού) ήταν δικινητήριο  υψηλοπτέρυγο μονοπλάνο ολομεταλλικής κατασκευής. 
Η διάταξη του κόκπιτ ήταν ασυνήθιστη για αμερικανικό αεροσκάφος και θύμιζε αυτή των γερμανικών μέσων βομβαρδιστικών, όπου του πλήρωμα ήταν όλο συγκεντρωμένο στον ίδιο χώρο, κάτω από μια μεγάλη ενιαία καλύπτρα "θερμοκηπίου".

Επιχειρησιακή ιστορία

Το XA-21 δοκιμάστηκε αρχικά με την καλύπτρα "θερμοκηπίου" όμως κρίθηκε ότι αυτή η διάταξη δυσχέραινε τον πιλότο και έτσι αποφασίστηκε η αντικατάσταση της από συμβατική διάταξη ρύγχους-κόκπιτ. Παρόλο που η αλλαγή αυτή δεν επιδείνωσε τις επιδόσεις, το αεροσκάφος δεν εντάχθηκε σε παραγωγή.
Νέσσος

Σύμφωνα με τη μυθολογία

Ο Νέσσος είχε λάβει μέρος στην πάλη του Φόλου με τον Ηρακλή. Αφού καταδιώχθηκε από τον ήρωα, ο Νέσσος εγκαταστάθηκε στις όχθες του ποταμού Ευήνου, όπου εργαζόταν ως περαματάρης, περνώντας πεζούς διαβάτες στην άλλη πλευρά του ποταμού πάνω στην πλάτη του.
Εκεί, μετά από χρόνια, συνάντησε ο Νέσσος για δεύτερη φορά τον Ηρακλή όταν αυτός βρισκόταν μαζί με τη Δηιάνειρα. Ο Ηρακλής πέρασε κολυμπώντας το ποτάμι, αλλά εμπιστεύθηκε τη Δηιάνειρα να την περάσει ο Νέσσος. Αλλά ο Νέσσος αποπειράθηκε να απαγάγει τη Δηιάνειρα (ή κατά μία εκδοχή να τη βιάσει), οπότε ο Ηρακλής τον σκότωσε τοξεύοντάς τον με τα δηλητηριώδη βέλη του (κατά μια εκδοχή χτυπώντας τον με το ρόπαλό του).

Ο θάνατος του Νέσσου

Πεθαίνοντας όμως ο Νέσσος έδωσε στη Δηιάνειρα ένα δήθεν ερωτικό φίλτρο ανακατεμένο με το αίμα ή/και το σπέρμα του, λέγοντάς της ότι αν ο Ηρακλής έπαυε ποτέ να την αγαπά έπρεπε να του δώσει να φορέσει ένδυμα εμποτισμένο με αυτό το υγρό. Αυτό και έγινε μετά από καιρό, όταν η Δηιάνειρα θέλησε να κάνει τον ήρωα να ξεχάσει την Ιόλη: απέστειλε στον Ηρακλή ένα χιτώνα εμποτισμένο με το «φίλτρο».
Αυτός ο «Χιτώνας του Νέσσου» υπήρξε το φονικό όργανο που σκότωσε τον μέγιστο των Ελλήνων μυθικών ηρώων, τον Ηρακλή, με φρικτούς πόνους.
Ο θάνατος του Κενταύρου Νέσσου απεικονίζεται πάνω σε γνωστό αγγείο. Σε αυτή την αναπαράσταση, ο Ηρακλής, κρατώντας ξίφος, έχει το ένα πόδι του πάνω στη ράχη του Νέσσου και τον αρπάζει από τα μαλλιά, ενώ ο Κένταυρος ικετεύει τον ήρωα για τη σωτηρία του.
Νίκος Παπάς

Βιογραφία

Ο Παπάς έπαιξε στην πρώτη ομάδα των "κίτρινων" για πρώτη φορά στις 20 Φεβρουαρίου 1949, όταν ο Άρης ηττήθηκε με 2-0 από τον Ηρακλή. Την ίδια σεζόν, συμμετείχε στον τελευταίο αγώνα της τελικής φάσης του πρωταθλήματος Ελλάδας εναντίον του Παναθηναϊκού, όπου ο Άρης αγωνίστηκε, κατά κύριο λόγο, με αναπληρωματικούς ποδοσφαιριστές, διαμαρτυρόμενος για την διαιτησία του αγώνα με τους "πράσινους" στην Αθήνα.
Διακρίθηκε ιδιαίτερα την σεζόν 1951-52, όταν αγωνίστηκε σε όλους τους αγώνες του πρωταθλήματος Θεσσαλονίκης, πετυχαίνοντας το νικητήριο τέρμα κατά του Μακεδονικού στις 28 Νοεμβρίου 1951 και κλείνοντας το σκορ στην συντριπτική νίκη του Άρη κατά του ΠΑΟΚ με 1-5. Την ίδια χρονιά, σκόραρε το μοναδικό γκολ της αναμέτρησης με τον "δικέφαλο του Βορρά" για την φάση των '16 του κυπέλλου Ελλάδας, όπου οι "κίτρινοι" αποκλείστηκαν στην προημιτελική φάση από την Δόξα Δράμας.
Συμμετείχε στην βαριά ήττα του Άρη με 1-11 από την Ραπίντ Βιέννης σε φιλικό αγώνα που πραγματοποιήθηκε στην Θεσσαλονίκη στις 20 Ιανουαρίου 1952 και κέρδισε το πασχαλινό τουρνουά Θεσσαλονίκης, καταβάλλοντας την αντίσταση του ΠΑΟΚ και του Μακεδονικού.
Την επόμενη χρονιά αγωνίστηκε κυρίως στην δεύτερη ομάδα, λόγω της επιστροφής του Δημήτρη Καζαντζή και του Δημήτρη Κίνα στην βασική ενδεκάδα του Άρη. Αγωνίστηκε με τους "κίτρινους" για τελευταία σεζόν το 1953-54, παίζοντας για τελευταία φορά στον αγώνα κατά του ΠΟ Ξηροκρήνης στις 21 Μαρτίου 1954, όταν σκόραρε στο 2-4 υπέρ του Άρη.
Resident Evil 2

Πλοκή

Το βιντεοπαιχνίδι διαδραματίζεται στην πόλη Racoon City, μία αμερικανική κοινωνία της οποίας οι κάτοικοι έχουν μεταμορφωθεί σε ζόμπι από τον T-virus, ένα βιολογικό όπλο που αναπτύχθηκε από την φαρμακευτική εταιρεία Umbrella. Κατά τη διάρκεια της φυγής τους από την πόλη και μερικούς μήνες μετά τα γεγονότα του πρώτου Resident Evil, οι δύο πρωταγωνιστές του παιχνιδιού, Leon S. Kennedy (ένας νεαρός αστυνομικός που πηγαίνει στην Racoon City για να αναλάβει καθήκοντα ως αστυνομικός χωρίς να γνωρίζει τι συμβαίνει) και Clare Redfield, (μια νεαρή φοιτήτρια που επίσης πηγαίνει στην Racoon City για να αναζητήσει τον αδερφό της, Chris Redfield) συναντούν άλλους επιζώντες και αντιμετωπίζουν τον William Birkin, τον μεταλλαγμένο δημιουργό του G-virus.

Τρόπος παιχνιδιού

Ο τρόπος του παιχνιδιού εστιάζει την εξερεύνηση, την επίλυση γρίφων και τη μάχη, και περιλαμβάνει τυπικά στοιχεία τρόμου, όπως τον περιορισμένο αριθμό των saves και των πυρομαχικών. Η βασική διαφορά του Resident Evil 2 από τον προκάτοχό του είναι το λεγόμενο "Zapping System", το οποίο προσφέρει στον παίκτη μοναδικά storylines και εμπόδια.

Ανάπτυξη

Τη σκηνοθεσία του παιχνιδιού ανέλαβε ο Χιντέκι Καμίγια, την παραγωγή ο Σίντζι Μικάμι —σκηνοθέτης του πρώτου Resident Evil— και την ανάπτυξη μία ομάδα αποτελούμενη από 40-50 άτομα, στη διάρκεια 21 μηνών. Η αρχική εκδοχή του παιχνιδιού, η οποία αποκαλείται Resident Evil 1.5, διέφερε σημαντικά από το τελικό προϊόν, και κόπηκε από την ανάπτυξη στο στάδιο 60-80 τοις εκατό, διότι ο Μικάμι θεώρησε ότι ήταν "ανιαρό και βαρετό". Ο τελικός επανασχεδιασμός σύστησε διαφορετικά περιβάλλοντα και πιο κινηματογραφική παρουσίαση, με ένα soundtrack που έχει ως υποβόσκον θέμα την "απόγνωση".
Άγιος Πατρίκιος, Γρενάδα

Γεωγραφία

Η ενορία καλύπτει όλο το βόρειο τμήμα του νησιού. Είναι η τέταρτη μεγαλύτερη σε έκταση και σε πληθυσμό ενορία στη Γρενάδα, μετά τον Άγιο Ανδρέα, τον Άγιο Γεώργιο και τον Άγιος Δαβίδ (ενορία), Γρενάδα|Άγιο Δαβίδ. τ.μ. (67 km²). Συνορεύει στα νοτιοανατολικά με τον Άγιο Ανδρέα και στα δυτικά με τον Άγιο Ιωάννη. Έχει έκταση 17  τ.μ. (44 km²).

Όνομα

Ο Άγιος Πατρίκιος λέγεται στα αγγλικά: Saint Patrick parish και στα πατουά: Paroise de Saint Patrick. Το ψευδόνυμο της ενορίας είναι Η γεωπονική Ενορία (The Agriculture Parish) ή Η Ιστορική Ενορία (The Historical Parish).
Ελισάβετ Καρλόττα της Λωρραίνης

Ζωή

Η Ελισάβετ Καρλόττα Γαβριέλλα της Λωρραίνης ήταν κόρη του Λεοπόλδου, δούκα της Λωρραίνης και της Ελισάβετ Καρλόττας της Ορλεάνης. Η μητέρα της ήταν μέλος του Γαλλικού οίκου των Βουρβόνων. Ήταν το δεύτερο παιδί και η πρώτη κόρη του ζευγαριού, ένας μεγαλύτερος αδερφός είχε γεννηθεί τον προηγούμενο χρόνο.
Ο πατέρας της, Λεοπόλδος, ήθελε η κόρη του να γίνει η ηγουμένη της αριστοκρατικής μονής στο Remiremont. Η μονή είχε στενά συνδεθεί με το Σπίτι της Λωρραόνης, πολλές από τις ηγουμένες της οποίας ήταν μέλη της οικογένειας της Λωρραίνης. Ο πατέρας της πίεσε την τότε ηγουμένη, τη Δωροθέα Μαρία του Ζαλμ, να πιέσει τους καθηγητές στη Σορβόννη, το ιστορικό πανεπιστήμιο του Παρισιού στο Παρίσι. Ο Λουδοβίκος ΙΔ΄ της Γαλλίας, ο θείος της μητέρας της, επέβαλε την Ελισάβετ Καρλόττα ως κυρίαρχο της επικράτειας. Παρ' όλα αυτά, οι καθηγητές δεν απάντησαν πριν από το θάνατό της.
Η πριγκίπισσα πέθανε από την ευλογιά στο Château de Lunéville, και κόλλησε την ασθένεια στον άλλον αδερφό της, τον Λουδοβίκο και την μικρότερη αδερφή της Μαρία Γαβριέλλα Καρλόττα. Τα τρία παιδιά πέθαναν με διαφορά επτά ημέρες το ένα από το άλλο. Τότε θάφτηκε στην κρύπτη του Ducal στην εκκλησία του Saint-François-des-Cordeliers της Γαλλίας.
Ο μικρότερος αδελφός της Φραγκίσκος-Στέφανος, έγινε αυτοκράτορας της Αγίας Ρωμαϊκής Αυτοκρατορίας. Η μικρότερη αδελφή της, η Άννα Καρλόττα, την οποία δεν γνώρισε ποτέ, έγινε αργότερα ηγουμένη του Remiremont. Την περίοδο του θανάτου της, η μητέρα της ήταν έγκυος στη μελλοντική βασίλισσα της Σαρδηνίας.
Συνέδριο άνιμε

Ένα συνέδριο άνιμε είναι μια εκδήλωση ή μια συγκέντρωση με επίκεντρο κυρίως στην άνιμε, τη μάνγκα και την Ιαπωνική κουλτούρα. Συνήθως, τα συνέδρια άνιμε είναι πολυήμερες εκδηλώσεις που φιλοξενούνται σε συνεδριακά κέντρα, ξενοδοχεία ή πανεπιστημιουπόλεις. Διαθέτουν μια ευρεία ποικιλία δραστηριοτήτων και πάνελ, με μεγαλύτερο αριθμό παρευρισκόμενων να συμμετέχουν σε cosplay σε σχέση με τους περισσότερους άλλους τύπους παρόμοιων συνεδρίων. Τα συνέδρια άνιμε χρησιμοποιούνται επίσης ως μέσω για βιομηχανία, στα οποία τα στούντιο, οι διανομείς και οι εκδότες εκπροσωπούν τις κυκλοφορίες τους που σχετίζονται με τα άνιμε.
Heartbreaker (άλμπουμ)

Ιστορία του δίσκου

Το συγκεκριμένο άλμπουμ χαρακτηρίστηκε από αλλαγές στη σύνθεση του συγκροτήματος, αφού πριν τις ηχογραφήσεις αποχώρησε ο μπασίστας Άντι Φρέιζερ δίνοντας τη θέση του στον Τετσού Γιαμαούτσι, ενώ επίσημο μέλος των Free έγινε και ο κιμπορντίστας Τζον Μπούντρικ. Οι δύο τελευταίοι είχαν συνεργαστεί με τον Κοσσόφ και τον Κερκ στους Kossoff, Kirke, Tetsu & Rabbit το 1971, όταν οι Free είχαν διαλυθεί. Στους πρώτους πέντε δίσκους του συγκροτήματος, βασική συνθετική ομάδα ήταν το δίδυμο Ρότζερς-Φρέιζερ, κάτι που άλλαξε στο "Heartbreaker", με τον Μπούντρικ να γράφει δύο από τα οκτώ κομμάτια, ενώ σε τρία τραγούδια έπαιξε κιθάρα ο Σνάφι Γουόλντεν, αντικαθιστώντας τον Κοσσόφ ο οποίος αντιμετώπιζε προβλήματα ναρκωτικών.
Ο δίσκος γνώρισε μεγάλη επιτυχία, σκαρφαλώνοντας στο # 9 των βρετανικών τσαρτ, αλλά και το αμερικάνικο Top-50, όντας ο δεύτερος πιο επιτυχημένος δίσκος του συγκροτήματος στις Ηνωμένες Πολιτείες μετά το "Fire and Water" του 1970. Επίσης, το "Wishing Well" έγινε ένα από τα πιο επιτυχημένα τραγούδια των Free, αφού ανέβηκε στην έβδομη θέση των τσαρτ της πατρίδας τους.
Οι κριτικές για το "Heartbreaker" ήταν θετικές, με το "Allmusic" να του δίνει τέσσερα αστέρια με άριστα τα πέντε και το "Ultimate Guitar" να του δίνει 9,5 / 10.
Κατά την περιοδεία για την προώθηση του άλμπουμ, ο Κοσσόφ, ανίκανος να ανταποκριθεί στις απαιτήσεις των ζωντανών εμφανίσεων, αντικαταστάθηκε από τον Γουέντελ Ρίτσαρντσον των Osibisa. Η νέα σύνθεση αποδείχτηκε ανεπιτυχής και το συγκρότημα διαλύθηκε μετά την επιστροφή του στην Μεγάλη Βρετανία.

Τραγούδια

1. Wishing Well (Rodgers, Kirke, Yamauchi, Kossoff, Bundrick) - 3:43

2. Come Together in the Morning (Rodgers) - 4:38

3. Travellin' in Style (Rodgers, Kirke, Yamauchi, Kossoff, Bundrick) - 4:01

4. Heartbreaker (Rodgers) - 6:12

5. Muddy Water (Bundrick) - 4:15

6. Common Mortal Man (Bundrick) - 4:06

7. Easy on My Soul (Rodgers) - 3:44

8. Seven Angels (Rodgers) - 5:03
Το Νησί (μυθιστόρημα)

Πλοκή

Με τοποθεσία τη Σπιναλόγκα, κοντά στην ακτή της Κρήτης και το χωριό Πλάκα, το οποίο βρίσκεται σε τόσο κοντινή απόσταση που μπορεί να καλυφθεί με κολύμπι, Το Νησί διηγείται την ιστορία της Αλέξις Φίλντινγκ, μια έφηβης που είναι έτοιμη να πάρει μια απόφαση που μπορεί να αλλάξει την ζωή της για πάντα. Γνωρίζει μετά βίας ελάχιστα πράγματα για το παρελθόν της οικογένειάς της και πάντα αγανακτούσε με την μητέρα της, η οποία αρνούνταν να το συζητήσει. Γνωρίζει μόνο ότι η μητέρα της, Σοφία, μεγάλωσε στην Πλάκα, ένα μικρό χωριό της Κρήτης, πριν μετακομίσει στο Λονδίνο. 
Κάνοντας την πρώτη της επίσκεψη στην Κρήτη για να δει το χωριό όπου γεννήθηκε η μητέρα της, η Αλέξις ανακαλύπτει ότι η Πλάκα βρίσκεται απέναντι από ένα έρημο νησί, την Σπιναλόγκα. Σοκάρεται και εντυπωσιάζεται όταν μαθαίνει ότι αυτή ηταν η αποικία λεπρών της Ελλάδας για το μεγαλύτερο μέρος του 20ου αιώνα. Σε αυτό το σημείο, η Αλέξις, συναντά μια παλιά φίλη της μητέρας της, τη Φωτεινή, που είναι διατεθειμένη να της διηγηθεί όλη την τραγική ιστορία της οικογενείας της. Αυτό που της λέει είναι τραγικά σοκαριστικό: η ιστορία που η Σοφία η μητέρα της προσπαθεί όλα αυτά τα χρόνια να αποκρύψει. Πρόκειται για την ιστορία της Ελένης, της γιαγιάς της, και μιας οικογένειας διαλυμένης από πόλεμο, τραγωδία και πάθος. Ανακαλύπτει πόσο στενά συνδεδεμένη είναι με το νησί και με τον τρόμο και την κατάντια της αποικίας των λεπρών που βρισκόταν εκεί κάποτε, και μαθαίνει επίσης ότι τα μυστικά του παρελθόντος έχουν τη δύναμη να αλλάξουν το μέλλον.

Τηλεοπτική μεταφορά

Στην Ελλάδα ο τηλεοπτικός σταθμός Mega Channel παρήγαγε τηλεοπτική σειρά 26 επεισοδίων Το Νησί, βασισμένη στο βιβλίο. Η σειρά έκανε πρεμιέρα στις 11 Οκτωβρίου 2010. Η σειρά είναι η ακριβότερη στην ελληνική τηλεοπτική ιστορία, με προϋπολογισμό 4 εκατομμυρίων ευρώ. Κατά τη διάρκεια μιας προβολής που έγινε για τα ΜΜΕ πριν την πρεμιέρα, η σειρά έλαβε θετική  υποδοχή και ήταν σύμφωνα με τις υπάρχουσες πληροφορίες υποψήφιο για αγορά από τα ξένα δίκτυα. Αρχικές σκέψεις από το κανάλι ήταν να γίνει το μυθιστόρημα ταινία, αλλά αποφάσισαν τελικά για τηλεοπτική σειρά 26 επεισοδίων αντ' αυτού. 
Η Μιρέλλα Παπαοικονόμου ανέλαβε αρχικά την προσαρμογή του χειρογράφου, και με την άδεια της συγγραφέως Βικτόρια Χίσλοπ πρόσθεσε ιστορίες και χαρακτήρες που δεν υπάρχουν στο μυθιστόρημα για να συμπληρώσουν το χρονικό διάστημα μιας ολόκληρης τηλεοπτικής σεζόν, καθώς επίσης και να εμπλουτίσουν το βιβλίο. Η συγγραφέας Βικτόρια Χίσλοπ συμμετείχε ενεργά σε ολόκληρη διαδικασία με ιδέες, προτάσεις και παρατηρήσεις. Τα γυρίσματα άρχισαν τον Δεκέμβριο του 2009 στο νησί της Κρήτης.
Επίθεση Φράιντ Λίβερ

Προέλευση

Η Επίθεση Φράιντ Λίβερ έχει γίνει γνωστή εδώ και πολλούς αιώνες, η πρώτη γνωστή παρτίδα του παιχνιδιού παίχτηκε στη Ρώμη το 1610 από τον Τζούλιο Πολέριο.